
Merknader til varsel vedr. Orica Norway AS i Stjørdal kommune

Naturvernforbundet i Stjørdal og Meråker viser til varsel om at Orica Norway AS arbeider med å flytte virksomheten fra Frigården (Stormyrvegen 189) til Elvran. Planen er etablering i en sidevei til Selbuveien.

Som interesseorganisasjon for naturvern er dette en sak som berører Naturvernforbundet.

Vi merker oss at Orica skal etablere det de kaller en bulkstasjon, som inneholder lager for komponenter til eksplosiver. Et slikt lager har krav om sikkerhetssoner i en betydelig radius.

Forslaget reiser flere problemstillinger for naturhensyn og friluftsliv.

Dette er i dag et nokså urørt naturområde med stor verdi både for vilt og beitedyr. Området brukes av jegere og til bærplukking, og generelt som turområde. Derfor er dette viktig nærnatur for innbyggerne i Elvran. Dessuten er dette et inngangsområde for friluftsliv til Roltdalen, Klimpen og Skarven.

Orica søker om dispensasjon fra kommunens gjeldende arealplan for å endre bruken av et areal oppgitt til 2,5–3 dekar fra LNFR-formål til nærings-/industriformål på eiendommen gnr./bnr. 199/1. De ønsker å gjennomføre tiltaket uten reguleringsplan. Naturvernforbundet mener dette ikke er en holdbar fremgangsmåte.

Ved en grunnleggende arealendring som dette er det viktig at relevante konsekvenser blir grundig belyst, ikke minst konsekvenser for naturmangfoldet må utredes. For å sikre dette må søknaden om dispensasjon avvises, og tiltakshaver i stedet utarbeide et forslag til reguleringsplan om de ønsker å gå videre med planene. 

Naturvernforbundet mener hensynene bak dagens regulering til LNFR-formål blir satt til side med en omregulering til næring/industri som tiltakshaver foreslå. Vi kan heller ikke se at fordelene ved dispensasjon er klart større enn ulempene. Vilkårene i plan- og bygningsloven for å gi dispensasjon er derfor ikke oppfylt.

